Document ID: 31973R3539

31973R3539
L 361/8
SLUŽBENI LIST EUROPSKE UNIJE
18.12.1973.
UREDBA VIJEĆA (EEZ) 3539/73
od 18. prosinca 1973.
o stopi uvoznih nameta na manjim nekomercijalnim pošiljkama poljoprivrednih proizvoda i robe obuhvaćene Uredbom (EEZ) br. 1059/69
VIJEĆE EUROPSKIH ZAJEDNICA,
uzimajući u obzir Ugovor o osnivanju Europske ekonomske zajednice, a posebno njegove članke 43. i 235.,
uzimajući u obzir Akt (1) priložen Ugovoru o pristupanju novih država članica Europskoj ekonomskoj zajednici i Europskoj zajednici za atomsku energiju, potpisan 22. siječnja 1972., a posebno njegov članak 62. stavak 1.,
uzimajući u obzir prijedlog Komisije,
uzimajući u obzir mišljenje Skupštine,
budući da se u dijelu II. B uvodnih odredaba Zajedničke carinske tarife u Prilogu Uredbi Vijeća (EEZ) br. 950/68 (2) od 28. lipnja 1968., kako je zadnje izmijenjena Uredbom (EEZ) br. 2260/73 (3), predviđa da se, kad zainteresirana strana ne zahtijeva primjenu redovne stope, carina naplaćuje po paušalnoj stopi od 10 % ad valorem na robu koja se u malim pošiljkama šalje privatnim osobama, pod uvjetom da takav uvoz nije komercijalne naravi;
budući da je korisno i moguće bez ugrožavanja ciljeva zajedničke poljoprivredne politike istim metodama ubirati sve druge uvozne namete na poljoprivrednim proizvodima kao i na nekim proizvodima obuhvaćenim sustavom razmjena utvrđenim Uredbom Vijeća (EEZ) 1059/69 (4) od 28. svibnja 1969. o utvrđivanju rješenja za promet određene robe koja se dobiva preradom poljoprivrednih proizvoda, kako je zadnje izmijenjena Uredbom (EEZ) br. 1491/73 (5);
budući da ista transakcija može dovesti do naplate nekoliko različitih nameta; budući da treba omogućiti da sustav paušalne naplate nameta postigne svoj cilj, potrebno je za sve namete primijeniti jedinstveni paušalni namet,
DONIJELO JE OVU UREDBU:
Članak 1.
1. U slučaju malih nekomercijalnih pošiljki iz odjeljka II. B stavka 2. uvodnih odredaba Zajedničke carinske tarife, koje se spominju u Prilogu Uredbi (EEZ) br. 950/68, naplaćuje se paušalna stopa nameta iz stavka 1. navedenog odjeljka II. B umjesto uvoznih nameta propisanih u okviru zajedničke poljoprivredne politike i umjesto onih predviđenih za robu Uredbom (EEZ) br. 1059/69.
2. Kad se jednom te istom radnjom naplaćuje nekoliko različitih nameta, za sve se namete obračunava paušalna stopa iz stavka 1.
3. Stavak 1. se, međutim, ne primjenjuje ako adresat, prije no što se na takvu robu ili na te poljoprivredne proizvode odrede paušalni nameti, zatraži da one podliježu odgovarajućim uvoznim nametima.
Članak 2.
Ova Uredba stupa na snagu sljedećeg dana od dana objave u Službenom listu Europskih zajednica.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 18. prosinca 1973.

Labels: 12
3
6